בלם סכנין, אטצ'י: "השופט חיפש אותי"
אחרי שהורחק גם השבוע מול נצרת עילית, מציג הקמרוני הספק מרשים של שלושה כרטיסים אדומים מאז פתיחת העונה. לטענתו האשם הוא בשופטים: "כדורגל הוא משחק לגברים ולא לילדות"
בלמה הקמרוני של בני סכנין, ארנסט אטצ'י, מרגיש מתוסכל. ביום שני הוא הורחק בפעם השלישית העונה בהפסד 2:0 להפועל נצרת עילית ואת היום החופשי שקיבלו שחקני הקבוצה הוא ניצל להרהורים. אטצ'י, שכמובן ייעדר ממשחק הליגה הקרוב של קבוצתו נגד הפועל פתח תקווה, מלא טענות כלפי השופט מאיר לוי.
"השופט חיפש אותי", אמר הבלם. "השחקן (יואב זיו) היה רחוק ממני תשעה מטרים ועוד לפני שהוא הגיע אלי השופט כבר החזיק את הכרטיס ביד. זה היה נראה כאילו הוא מחכה מראש להוציא כרטיס. אני מקווה שהוא יראה את המהלך בטלוויזיה ויבין שטעה. זה היה נורא ואיום".
למרות שראה כבר שלושה כרטיסים אדומים, אטצ'י לא חושב שיש באפשרותו למנוע את ההרחקה הבאה. "זה באמת דבר לא רגיל להיות מורחק שלוש פעמים באותה עונה, אבל מה רוצים שאעשה? אני לא יכול לשחק ולחשוב באמצע המשחק 'רגע, יש לי כרטיס צהוב אז אסור לי לעשות ככה וככה'. כדורגל הוא משחק לגברים ולא לילדות".
על מצבה של קבוצתו בתחתית, אמר אטצ'י: "אני לא פוחד ולא מאמין שנרד ליגה, כי יש לנו קבוצה טובה. אם נאמין בעצמנו הכל יהיה בסדר". בהנהלת סכנין הבהירו כי הם אינם רואים באטצ'י אשם בהרחקתו ומשום כך לא ינקטו נגדו צעדים, כפי שנעשה בעבר עם שחקנים שהורחקו.
בשבוע הבא תשחק הקבוצה מול מכבי באר שבע במסגרת סיבוב ט' בגביע המדינה. לגבי הסיכויים לזכות שוב בתואר, אמר אטצ'י: "זה רחוק וצריך הרבה מזל כדי לעשות את זה שוב. היה לנו מזל שהגרלנו קבוצה מהליגה השלישית למשחק הראשון ואולי נוכל לעשות משהו".
מי שנשמע יותר אופטימי בנוגע לסיכויי הקבוצה הוא מאמן בני סכנין, איל לחמן, שאמר היום (ג')בראיון לתכנית 'משחק רדיוס' ברדיו 'לב המדינה': "השנה לא תהיה סינדרלה בגביע, כי בני סכנין כבר לא נחשבת לסינדרלה".